Manuel Marín

De Manuel Marín González, gebuer den 21. Oktober 1949 zu Ciudad Real, a gestuerwen de 4. Dezember 2017 zu Madrid, war e spuenesche Politiker (PSOE).

De Manuel Marín huet Droit mat Spezialisatioun op europäeschem Droit studéiert. Tëscht 1977 an 1982 a vun 2000 bis 2008 gouf hien op der Lëscht vum PSOE an de Congreso de los Diputados, déi Ënnescht Chamber, gewielt. Vun 1982 bis 1985 war Regierungsmember, zoustänneg fir d'Bäitrëttsverhandlunge mat der Europäescher Gemeinschaft.

Vun 1986 bis 1999 war hie Member vun der Europäescher Kommissioun: ënnert dem Jacques Delors zoustänneg fir Beschäftegung, sozial Affairen a Chancegläichheet an ënnert dem Jacques Santer fir d'Bezéiunge mam Mëttelmierraum, Latäinamerika a Mëttel- an Ostasien. Nom Récktrëtt vun der Santer-Kommissioun, 1999, war de Marín e puer Méint laang President vun der Europäescher Kommissioun faisant fonction.

Wéi hien nees zeréck a Spuenie war, war hie vun 2004 bis Mäerz 2008 President vum Congreso de los Diputatdos. Dono huet hie sech aus der Politik zeréckgezunn a gouf President vun enger Fondatioun.

Hie war bestuet an hat zwee Kanner.

 Um Spaweck

Kategorie:Presidente vun der Europäescher Kommissioun
Kategorie:Spuenesch Membere vun der Europäescher Kommissioun
Kategorie:Spuenesch Ministeren
Kategorie:Gebuer 1949
Kategorie:Gestuerwen 2017